Sundhedskortet indsamler ulovligt oplysninger

I forbindelse med driften af app’en Sundhedskortet, har Digitaliseringsstyrelsen brudt GDPR-lovgivningen. Det fortæller mediet Version2 på baggrund af en aktindsigt.

Det er mindre end to måneder siden at Datatilsynet gav Digitaliseringsstyrelsen hård kritik for at behandle alt for mange personoplysninger i forbindelse med det digitale kørekort.  Aktindsigten viser, at Sundhedskortet begår nøjagtig samme fejl.

I begge tilfælde indhentes der nemlig ikke bare data om de borgere, der vælger at oprette sig som brugere af de to apps. I tilfældet med Sundhedkortet har 2,3 millioner oprettet sig som brugere. Men Digitaliseringsstyrelsen har indsamlet oplysninger om samtlige 5,8 millioner danskere med sundhedskort.

Det er i klar strid med GDPR-lovgivningen.

Ifølge Version2 erkender Digitaliseringsstyrelsen at have oprettet et såkaldt kopiregister over alle danske sundhedskort. Det er gjort fordi det på nuværende tidspunkt ikke er teknisk muligt at slå oplysningerne op enkeltvis.

Digitaliseringsstyrelsen arbejder på en løsning, der overholder GDPR-lovgivningen og “forventer at lancere en ny version af appen i den nærmeste fremtid”.

Sundhedskortet indsamler ulovligt oplysninger